Ego, in Dei nomine, Deodatus, advertens illud terribile examen quod pro meritis cujuscumque hominis agitabitur, simulque ad mentem reducens mea scelerum flagicia, prævenire cupiens illud tremendum judicium nimiumque amarum, nisi divina clementia adfuerit super me, jam in extrema positus hora et ultimum anhelans spiritum, cum consensu meæ conjugis necne filiorum meorum et parentum, delibero et trado ad locum qui dicitur Aurea Vallis, sub nomine sancti Salvatoris dicatus necne Genitricis Dei Mariæ sanctique Johannis Baptistæ, pro sepultura mei corporis fragilis seu expiatione meorum quam multorum delictorum, quendam mansum, in pago Augustodunensi situm et in villa quæ dicitur in Vetulas Milerias constitutum; ad integrum ergo trado Deo et sanctis ejus et ad locum jamdictum hunc mansum, cum omnibus suis appenditiis, videlicet silvis, pratis, pascuis, aquis aquarumve decursibus, cultis terris et incultis, exitibus et regressibus, usque ad inquirendum. Quod si quis hoc donum contradixerit, auri libras V. componat, et hæc carta stabilis et firma permaneat. S’ Deodati, qui fieri et firmare rogavit. S’ Letburgæ uxoris ejus. S’ Duranni filii eorum. S’ Joceranni. S’ Frotmundi. S’ Ansedei. S’ Deport. Actum Paredo, in dominica die, anno XXVIII. regni Rodberti regis.